Schibsted selger Wimp-eier

Norske Schibsted selger svenske Aspiro til amerikansk hiphopstjerne for 440 millioner kroner.

FÅR NY EIER: Den norske mediekjempen Schibsted selger Wimp-eier Aspiro til Jay-Z. Vis mer byoutline Mark J. Terrill

Publisert: Oppdatert: 30. januar 2015 16:47 , Publisert: 30. januar 2015 08:32

Mediekonsernet Schibsted har akseptert et bud på medieteknologidatteren Aspiro fra Project Panther Bidco, opplyser Schibsted i en børsmelding fredag morgen.

Musikkstrømmetjenesten Wimp er Aspiros største og viktigste produkt. Aspiro er notert på børsen i Stockholm.



Panther har lagt frem et bud per aksje på 1,05 svenske kroner. Budet verdsetter egenkapitalen i selskapet til 464 millioner svenske kroner.

Det tilsvarer rundt 440 millioner kroner.



Det er ingen smågutt som nå tar over strømmeselskapet. Panther eies av ingen ringere enn hiphop-ikonet Jay-Z.



Schibsted eier omtrent 75 prosent av aksjene i Streaming Media AS, som igjen eier 76 prosent av aksjene i Aspiro.

– Schibsted og Streaming Media har utøvd aktivt eierskap i Aspiro i tre år, og Aspiro har hatt betydelig fremgang i denne perioden, sier Trond Berger, konserndirektør økonomi og finans i Schibsted, i en kommentar.

«Gjennom sitt datterselskap Streaming Media AS, som Schibsted eier sammen med Platekompaniet AS og Verdane Capital VIII, har Schibsted ASA ubetinget og ugjenkallelig akseptert budet», heter det i børsmeldingen.

– Schibsted mener det er stort potensial for ytterligere vekst for selskapet. Aspiro trenger betydelig kapital for å ekspandere og en sterk og dedikert eier for å kunne konkurrere i det globale markedet for musikkstreaming, sier Berger.

Les også: VGs test av seks ulike musikktjenester

– Bedre egnet

Berger forteller Aspiro ikke blir regnet som Schibsteds kjernevirksomhet, og opplyser at han ønsker å flytte mediekonsernets finansielle ressurser til kjernevirksomheten.



Han mener Panther har tilstrekkelige finansielle ressurser og høy grad av kompetanse i musikkindustrien.



– Jeg mener derfor de som eier vil være bedre egnet til å løfte Aspiro med sin avanserte musikkstreamingtjeneste til et nytt nivå, sier Berger.



Schibsted skriver at Aspiros styremedlemmer Trond Berger, CFO i Schibsted ASA og styreleder i Aspiro, og Rolf Presthus ikke har deltatt i budet eller i behandlingen av budet. Dette for å unngå interessekonflikter.

(Saken fortsetter under bildet.)



STJERNEPAR: Bildet viser ekteparet Beyonce og Jay-Z under en konsert i New York. Vis mer byoutline JEFF CHRISTENSEN

Variert hverdag



Wimp-selskapet er ikke det eneste den kjente hiphoperen, med album som

Reasonable Doubt, The Blueprint og The Black Album på merittlisten, har kjøpt i det siste.

I november ble det kjent at han har kjøpt champagnemerket Armand de Brignac fra selskapet Sovereign Brands for en ukjent sum, skriver CNBC.

Champagnen med kallenavnet «Ace of Spades» omsettes i over 80 land og produseres av Cattier. I Norge koster en flaske mellom 2.300 og 3.200 kroner på Vinmonopolet.

45-åringen startet i 2013 også opp som sportsagent med byrået Roc Nation Sports.



Jay-Z er blant verdens mest suksessrike artister, og var i fjor nummer seks på listen over de ti kjendisene som tjente mest. Han hadde da en inntekt på 60 millioner dollar, eller om lag 390 millioner kroner før skatt.

På listen var også hans kone Beyoncé med en anslått inntekt på 117 millioner dollar, ifølge Forbes.

For ordens skyld: E24 er eid av Schibsted. Enkelte ansatte har aksjer i Schibsted.



Les også Spotify-sjefen: – Artister fortjener å få betalt

Les også Spotify på pengejakt

Les også Amazon knuste inntekts-forventningene